เตือนแมลงเม่าเงินนอกเข้าออกเร็ว
ปีหน้าเงินต่างชาติยังไหลเข้าตลาดหุ้นไทย แต่ต้องระวังเข้าเร็วออกเร็ว
21 ธ.ค. 2555

ปีหน้าเงินต่างชาติยังไหลเข้าตลาดหุ้นไทย แต่ต้องระวังเข้าเร็วออกเร็ว 
นายวิรไท สันติประภพ รองผู้จัดการสายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) แถลงว่า ปี 2556 ตลาดหุ้นไทยยังได้อานิสงส์เม็ดเงินต่างชาติไหลเข้าต่อเนื่องจากสิ้นปีนี้ เนื่องจากเศรษฐกิจของสหรัฐเริ่มมีทิศทางดีขึ้นตามการแก้ไขปัญหาทางการคลัง และธนาคารกลางหลายประเทศมีการอัดฉีดเม็ดเงินเข้าระบบ 
“อย่างไรก็ตาม อยากให้นักลงทุนระวังการไหลเข้าออกเร็วของเม็ดเงินต่างชาติ เพราะจะมีผลให้ดัชนีและค่าเงินมีความผันผวนสูง” 
นายวิรไท กล่าวว่า แม้ดัชนีของไทยจะปรับขึ้นอย่างต่อเนื่องจนทำให้ราคาปิดต่อกำไรต่อหุ้น (พี/อี) สิ้นเดือน พ.ย. อยู่ที่ 14.74 เท่า แต่เชื่อว่าหุ้นไทยยังมีความน่าสนใจในสายตานักลงทุนอยู่ เพราะพี/อีอยู่ระดับเดียวกับมาเลเซียและสิงคโปร์ และน้อยกว่าไต้หวัน ฟิลิปปินส์ และอินโดนีเซีย ซึ่งอยู่ที่ 15-17 เท่า
ทั้งนี้ ตลาดหุ้นปี 2555 ให้ผลตอบแทนสูงถึง 34.33% และหากซื้อหุ้นตั้งแต่ปี 2552 และถือจนถึงปัจจุบัน ผลตอบแทนจะสูงถึง 206.11%